पाएं अपने शहर की ताज़ा ख़बरें और फ्री ई-पेपरडाउनलोड करें
हिसार. शहर की सबसे बड़ी सरकारी कॉलोनी विद्युत नगर के सरकारी स्कूल में नए सत्र में दाखिले के लिए बच्चे नहीं आए। पढ़ाने के लिए विद्यार्थी नहीं मिलने पर निगम ने स्कूल को बंद कर दिया। अब इस स्कूल के छह शिक्षकों को क्लेरिकल कामकाज सौंपा गया है। कभी बच्चों को ब्लैक बोर्ड पर क ख ग सिखाने या गणित के सवाल हल करने वाले टीचर अब बिजली निगम के खंभों के बीच की दूरी मापेंगे।
निगम के एस्टेट ऑफिसर के मुताबिक पिछले सत्र में विद्युत नगर के सरकारी स्कूल में करीब बीस विद्यार्थी थे। ये विद्यार्थी भी विद्युत नगर के नहीं, बल्कि आसपास के इलाकों से आते थे।इन्हें नए सत्र में दाखिल नहीं दिया गया। ऐसे में इन बच्चों ने दूसरे स्कूल में दाखिल लिया। विद्युत नगर में रहने वाले बिजली निगम के कर्मचारियों के बच्चों के लिए वर्ष 1982 में स्कूल खोला गया था। शुरू में निगम के पास स्कूल के लिए कोई बिल्डिंग भी नहीं थी। एक वर्ष तक रिहायशी क्वार्टर में निगम ने स्कूल चलाया।
इसके बाद लाखों रुपये की कीमत लागत से नगर में ही स्कूल की बिल्डिंग बनाई गई। लगभग 30 वर्ष पहले आसपास स्कूल कम ही थे। ऐसे में इस स्कूल में पढ़ने के लिए आने वाले विद्यार्थियों की संख्या काफी थी।मगर धीरे धीरे विद्युत नगर में रह रहे बिजली कर्मचारियों के बच्चे इस सरकारी स्कूल में पढ़ने की बजाय दूसरे स्कूलों का रुख करने लगे। स्कूल में काफी समय से निगम के कर्मचारियों के बच्चों ने एडमिशन ही नहीं लिया। इस स्कूल में फिर बाहरी छात्रों ने एडमिशन लेने शुरू कर दिया। कुछ वर्षो तक विद्युत नगर के आसपास के इलाकों से बच्चों के एडमिशन से स्कूल चलता रहा।
नए सत्र में नहीं हुए नए एडमिशन
बिजली निगम ने विद्युत नगर के बच्चों द्वारा एडमिशन न लिए जाने के कारण अप्रैल से स्कूल बंद कर दिया। स्कूल में कार्यरत 6 शिक्षकों को कार्यालय में ही दूसरे कार्यो के लिए शिफ्ट कर दिया गया। विद्युत निगम का पानीपत में भी स्कूल चल रहा है मगर वहां पोस्ट खाली न होने के कारण इन्हें उस स्कूल में नहीं शिफ्ट किया गया।
क्लर्क का कार्य कर रहे हैं शिक्षक : एस्टेट ऑफिसर
बिजली निगम के एस्टेट ऑफिसर आरएल कंबोज का कहना है कि स्कूल में विद्युत नगर के कर्मचारियों के बच्चे एडमिशन नहीं ले रहे। इसके कारण उन्हें मजबूरन स्कूल बंद करना पड़ा है। उन्होंने कहा कि स्कूल में 6 शिक्षक थे जिन्हें विद्युत सदन में क्लेरिकल कार्य में शिफ्ट किया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn